སྤྱི་ལེ་གྲུ་བཞི་མ་༢༥༡༩༡གི་སའི་ཁྱོན་ལ་གནས་སྡོད་བྱེད་པའི་སེར་ཤུལ་རྫོང་གི་འབྲོག་སྡེ་དག་ལ་མཚོན་ན་བོད་ཁུལ་གྱི་ས་ཆ་གཞན་དག་གི་འབྲོག་པའི་འཚོ་བ་དང་གཅིག་མཚུངས་ཡིན་ལ།ལོ་ངོ་བརྒྱ་སྟོང་མང་པོའི་རིང་གི་ལོ་ཟླའི་བཞུར་རྒྱུན་གྱི་ཁྲོད་དུ་སྦྲ་ནག་པོར་གཙུག་ཏུ་བཀུར་ཞིང་གུར་དཀར་པོ་གྲོགས་སུ་བསྡོངས་ནས་དུས་བཞིའི་གནམ་གཤིས་འགྱུར་ལྡོག་དང་བསྟུན་ནས་འཚོ་བ་རོལ་བ་རེད།ཁོ་ཚོའི་འཚོ་རྟེན་གཙོ་བོ་ནི་ཕྱུགས་རིགས་དཀར་ནག་གི་དྲིན་གྱིས་གསོས་དགོས་སྟབས།ཕྱུགས་རིགས་དཀར་ནག་ནི་རྟག་པར་གཟས་ཁ་གང་བཟང་གི་གནས་ལ་བརྟེན་དགོས་པ་ལྟར།དབྱར་དགུན་སྟོན་དཔྱིད་ཀྱི་དུས་སོ་སོར་སྡོད་ཡུལ་སྤོ་དགོས་པས་ནོར་གནག་གི་རྩིད་རེས་བཟོས་པའི་སྦྲ་ཆེ་ཆུང་དག་ནི་རི་བ་སྤོ་སྐྱོད་སྐབས་སྟབས་བདེ་མོ་ཡིན་པས་འབྲོག་པའི་ཁྱིམ་གཞིས་གཙོ་བོ་སྦྲ་ནག་པོ་འདི་དག་ཡིན།དེ་ནི་འབྲོག་མི་རང་ཉིད་ཀྱི་ལག་ཤེས་ལ་བརྟེན་ནས་འཁལ་འཐག་བྱས་པའི་རྩིད་རེ་ནག་པོ་འབའ་ཞིག་གིས་བཟོ་དྲུབ་བྱས་པ་ཡིན་པས་སྦྲའི་རྒྱུ་སྤུས་ཧ་ཅང་བཟང་པོ་ཡིན།དབྱར་ཁར་གནམ་གཤིས་བཟང་དུས་དང་དུས་སྟོན་སོགས་སུ་རས་དཀར་པོས་བཟོ་དྲུབ་བྱས་པའི་གུར་དེའང་ཕུབ་སྲོལ་ཡོད་ལ།སྟེང་དུ་བཀྲ་ཤིས་པའི་རི་མོ་དང་རི་དྭགས་ཆོས་འཁོར་སོགས་ཀྱི་མཛེས་རིས་དག་གིས་ལེགས་པར་བརྒྱན་ཡོད་པ་ཡིན་པས་ཧ་ཅང་གིས་མཛེས་ལ་བསིལ་དྲོད་གཉིས་ཀྱི་སྣང་བའང་ངང་གིས་སྟེར་སྲིད།